Eskom-taakspan se eerste verslag binnekort beskikbaarArgieffoto: GCIS Die taakspan wat die minister van openbare ondernemings, Pravin Gordhan, in samewerking met die Eskom-bestuur daargestel het om onmiddellik wyses te vind om die land se elektrisiteitsvoorsieningskrisis die hoof te bied, sal binne die volgende vier weke hul eerste voorstelle gereed hê. Dit blyk uit die amptelike terugvoerverslag van die tweeweeklikse kabinetsvergadering wat Woensdag in Kaapstad plaasgevind het. Volgens die kabinet is die elektrisiteitsuitset van die land se kragstasies steeds wisselvallig. Daar was groot kragonderbrekings weens ontwrigtings wat by baie kragsentrales voorgekom het. Die kabinet het kennis geneem dat die gehalte van steenkool wat by kragstasies landwyd beskikbaar is wel verbeter het, hoewel die lewering van steenkool steeds nie na wense is nie. Daar heers ontevredenheid oor die swak uitsette van die nuwe kragstasies Medupi en Kusile, en Gordhan is opdrag gegee om ŉ aksieplan ter verbetering in te dien. Anders as die gedetailleerde terugvoer oor Gordhan se werk is die enigste terugvoer vanaf die spesiale kabinetspan oor Eskom onder leiding van adj.pres. David Mabuza dat hulle volstoom met hul werk begin het, wat dieselfde terugvoer is as twee weke gelede. Oor grondhervorming is aangekondig dat titelaktes onlangs aan gemeenskappe in Moretele in Noordwes oorhandig is, en dat die volgende groep titelaktes eersdaags by Empangeni in KwaZulu-Natal oorhandig sal word. Die kabinet het die samewerking tussen sakelui, vakbonde en die staat om die handelsreus Edcon van bankrotskap en gevolglike afleggings te red, verwelkom. Daar is onderneem dat die regering sal voortgaan om vloedslagoffers in KwaZulu-Natal by te staan, en dat hulp met reddingsoperasies in vloedgeteisterde dele van Mosambiek en Malawi verleen sal word. Nuwe landdroshowe sal volgende week in die Wes-Kaapse dorp Plettenbergbaai en die Johannesburgse voorstad Booysens geopen word. Laastens het die kabinet aangekondig dat Menseregtemaand vandeesmaand sal fokus op taalregte, en sal uitloop op die viering van die nasionale week teen rassisme van 14 tot 21 Maart, met vanjaar se nasionale viering van Menseregtedag op 21 Maart wat in Sharpeville naby Vereeniging in Gauteng sal plaasvind.